Wen ’n brugjaar: Want jy weet nie wat jy nie weet nieiALA-oorbruggingsjaar (Foto: Alfred Thorpe/iALA) Talle matrikulante kry ŉ beklemmende gevoel in die bors as hulle net dink aan die jaar ná skool: hulle is onseker of hulle moet gaan studeer, wat hulle wil studeer, wat hulle met hul lewens wil doen en wat hulle een dag wil word. Om hierdie rede is ŉ oorbruggingsjaar vir baie matrikulante ŉ goeie opsie – ŉ jaar waartydens jy van jou eksamenstres kan vergeet en al jou aandag daaraan kan gee om te besin oor wat jy met die res van jou lewe wil doen. Ongelukkig is baie oorbruggingsjare, volgens die ouers wat moet betaal daarvoor, maar net “ŉ lekker lang vakansie”. Die iALA (Internasionale Akademie vir Leierskap deur Avontuur)-oorbruggingsjaar kyk egter heel anders na dié belangrike tyd van jou lewe. Met dié avontuurjaar gaan jy jouself leer ken soos nog nooit vantevore nie en jy gaan sien waartoe jy werklik in staat is. Jy gaan na dié jaar presies weet wat jy met jou lewe wil doen. Jan Heenop, direkteur van iALA, sê matrikulante se grootste probleem is dat hulle nie weet wat hulle nie weet nie – en daarom bied dié avontuurjaar al die antwoorde op jou vrae. Maroela Media het by die groep van 2019 aangesluit en met hulle gesels oor hul verwagtinge. Vanjaar is dit 14 seuns wat uiteindelik aan die einde van die jaar jong mans gaan wees wat presies weet wat hulle doel is en wat hulle met hul lewens wil doen. Jan verduidelik dit verskil van jaar tot jaar of daar meisies ook by die groep aansluit. “Die meisies is net so opgewonde om aan al die aktiwiteite deel te neem en dan is daar sommer ook ekstra kompetisie onder die jong mans om te presteer!” iALA-oorbruggingsjaar (Foto: Alfred Thorpe/iALA) Gavin Julyan het verlede jaar gematrikuleer aan Paarl Gim. Een van sy vriendinne het vantevore die iALA-avontuurjaar gedoen en sy het hom geïnspireer om dit ook ná skool te oorweeg. “Sy was altyd so skaam en ná iALA was sy vol selfvertroue – dit was byna nie dieselfde mens wat ná die jaar teruggekom het nie!” Gavin oorweeg om BCom te gaan studeer, maar hy was onseker of hy direk ná skool reeds universiteit toe wou gaan. “Hierdie jaar is vir my belangrik, ek wil my vrese probeer oorkom. Ek wil myself leer ken.” Hy sê die groep het sommer vinnig vriende geword. “Ek is seker dit is mense met wie mens lewenslank vriende sal bly, omdat ons soveel dinge saam deurgemaak het. Ek het nooit kon raai ek het soveel uithouvermoë nie.” iALA-oorbruggingsjaar (Foto: Alfred Thorpe/iALA) Stefan le Roux het in 2018 in Uitenhage in Port Elizabeth gematrikuleer. “Een van my ma se vriende was ŉ instrukteur by iALA en ek het sommer dadelik geweet dit is wat ek ná skool wil doen. Dis ŉ jaar waar ek myself kan vind – waar ek presies kan leer wat ek kan doen en nie kan doen nie. Boonop het ek nog nooit ‘nee’ gesê vir avontuur nie!” Stefan wou ook nie direk ná skool begin studeer nie en daarom het hy ŉ brugjaar oorweeg. Sy plan is om een dag ŉ wiskunde-onderwyser te word, omdat hy graag met kinders wil werk. “Die feit dat mens boonop ook verskeie kwalifikasies verwerf (onder andere skipper, diepseeduik, lewensredding en noodhulp) was ook vir my ŉ groot rede waarom ek eers die iALA-jaar wou doen.” Stefan reken die stap deur die Knysna-bos en die bergklim in die omgewing was vir hom die lekkerste. “Dis so lekker om in die natuur te wees – dit beslis ŉ groot rede waarom iALA só suksesvol is.” iALA-oorbruggingsjaar (Foto: Alfred Thorpe/iALA) Volker Winterbach, ook van Durbanville in Kaapstad, reken die fisiese aktiwiteite en avontuur was vir hom ŉ groot oorweging. Een van sy vriende het in 2018 die iALA-avontuurjaar gedoen en toe hulle in die Desembervakansie saam in Stilbaai is, het hulle by iALA gaan inloer. “Ek het nooit kon droom dat dit soveel pret is nie! Daar is ŉ pool-tafel en ŉ veerpyltjiebord en as mens nie by die huis is nie, dan is jy heeltyd besig met een of ander fisiese aktiwiteit. Volker het onlangs eers besluit dat hy dalk graag bemarking wil gaan studeer, maar hy hou sy opsies oop om te kyk waarheen die jaar hom lei. “My vriend het gesê as ek dié oorbruggingsjaar doen, dan gaan ek presies weet wat ek volgende jaar wil doen.” ŉ Stap deur Kaimanskloof – waar jy heupdiepte deur die water stap – was vir Volker ŉ hoogtepunt tot dusver dié jaar. iALA-oorbruggingsjaar (Foto: Alfred Thorpe/iALA) iALA bied ook aanlegtoetse wat die jongmense help om te bepaal waarvoor hulle aangelê is. “Dit keer dat mens geld mors om iets te gaan studeer wat jy nie dalk wil studeer nie en dan skop jy dalk later op,” verduidelik Gavin. Tydens dié avontuurjaar leer die jongmense ook praktiese lewensvaardighede: van hoe om ŉ begroting saam te stel en dit te bestuur, hoe om ŉ hemp te stryk, hoe om ŉ bed behoorlik op te maak, hoe om ŉ knoop aan te werk, ŉ das te knoop tot selfs hoe om wasgoed en skottelgoed te was. Dis duidelik dat die groep jongmense baie respek het vir Jan. “Hy is ouer as ons, maar hy doen alles saam met ons en het Tafelberg saam met ons uitgeklim!” lag Volker. “Hy maak seker dat ons baie pret het!” sê Stefan. “Oom Jan gee regtig vir ons om asof ons sy kinders is,” meen Gavin. “Met die lewensredding was ek skrikkerig om onder water te swem, maar hy het my ingeneem asof ek sy kind is. Hy het met my gepraat en my gehelp om dit uiteindelik te doen. Ons is nie net 2019 se studente nie, ons is nóg ŉ jaar van sy kinders wat hy uiteindelik in die grootmenswêreld gaan instuur.” iALA-oorbruggingsjaar (Foto: Alfred Thorpe/iALA) “As jy nie seker is wat jy volgende jaar wil doen nie, maar nie by die huis wil sit nie; en as jy bietjie wil wegkom van die huis af en van jou ouers af en groot word en leer hoe om goed op jou eie te kan doen en vir jou ouers bewys dat jy ŉ volwassene is, dan moedig ek jou aan om iALA toe te kom en vir jouself (en jou ouers) bewys waartoe jy in staat is,” voeg Gavin by. “Ná só jaar gaan dit baie makliker wees vir jou ouers as jy dalk oorsee wou gaan of as jy iewers anders wil gaan studeer,” verduidelik Stefan. “Dan weet hulle hulle hoef nie bekommerd te wees oor jou nie.” Volker sê as jy opgewonde is oor avontuur en die buitelewe, dan is iALA presies wat jy nodig het. iALA-oorbruggingsjaar (Foto: Alfred Thorpe/iALA) Jan verduidelik die iALA-brugjaar steun sterk op twee beginsels: ŉ waardesisteem gebou op respek, dissipline en verantwoordbaarheid en ŉ X-Ten-geloofsbasis waar jy jou potensiaal ontdek deur jou werklikhede te pak. Hy sê daar is twee tipes jongmense wat iALA doen: die wat reeds op skool kon presteer en die wat moontlik onderpresteer het, vir watter rede ook al. “Die eerste stap voor ons hulle leiers kan noem, is om hierdie jongmense eers basiese vaardighede te leer. Daar is geniale kinders, maar die leersisteem werk nie vir hulle nie. Nou probeer die ouers ŉ toekoms skep vir hulle kinders, want die onderwysdepartement het dit nie reggekry om hul kinders te vorm nie; soms was dit ŉ gebrek aan interne dissipline by die huis. ŉ Pa sal vir my sê ek moet sy kind regkry vir die lewe nadat hy 18 jaar lank kans gehad het om sy kind te vorm. Dan het ek 32 weke om ŉ impak te maak.” Arrie Helberg, hoof van opleiding by iALA, verduidelik hy kry ook baie met kinders te doen wie se pa dalk in die buiteland werk of selde by die huis is. “Dan is daar nie ŉ pa-figuur in die huis nie en die ma moet ook dié rol probeer vertolk. Ons moet op ŉ baie spesiale manier met hierdie jongmense werk om daardie rol te vervul. Van die outjies weet nie eers hoe om te skeer nie.” Jan sê iALA wil hierdie jongmense emosioneel sterker maak en hulle emosioneel ryp kry sodat hulle self kan besluit wat hulle wil doen en nie wil doen nie. Daar word ŉ gaping gevul: dit wat ons dink ons weet en dit wat ons weet ons weet. Hy reken iALA bied as’t ware ŉ gereedskapkis aan elke jongmens om te kan doen wat hulle uiteindelik moet doen. “Jongmense moet besluit wat hulle ‘ding’ gaan wees in die lewe en wat in dié gereedskapkis moet kom.” Sy grootste sukses? “Dis wanneer mens kan sien die liggies het aangegaan vir ŉ jongmens wat dalk die minste potensiaal getoon het. Daar was byvoorbeeld ŉ meisie wat nie kon fietsry toe sy by ons aankom nie – en uiteindelik het sy ŉ fietstoer van 300 km aangepak! Of die kind wat aanvanklik nie kon swem nie, en nou ŉ kommersiële duiker is.” Hoe ontdek jy jou potensiaal? “Eers wanneer jy weet wie jy is en wat jy kan wees, kan jy jou potensiaal ontdek. Mens moet eers buite jou bestaande gemaksone beweeg om bewus te word van jou potensiaal. ŉ Gemaksone ontneem jou van jou maksimum groei.” Besoek iALA se webwerf Besoek iALA se Facebook-blad *iALA is besig om akkreditasie te bekom as ŉ tersiêre onderriginstelling met ŉ tweede jaar van avontuur en leierskap. Wen ŉ iALA-brugjaar! iALA-oorbruggingsjaar (Foto: Alfred Thorpe/iALA) Maroela Media en iALA gee een Maroela-leser wat vanjaar in matriek is, die geleentheid om ŉ brugjaar ter waarde van R115 000 te wen. Die enigste vereiste is dat jy die brugjaar regtig nodig moet hê, om watter rede ook al. Lees die bepalings en voorwaardes om seker te maak dat jy aan die vereistes kan voldoen en vertel ons (in minder as 300 woorde) waarom jy dié iALA-oorbruggingsjaar verdien en hoekom jy graag by iALA sal wil aansluit. Voltooi die vorm hieronder om in aanmerking te kom vir die prys. Die sluitingdatum van die kompetisie is 17 Junie 2019. Die wenner se naam sal op Maroela Media bekend gemaak word. Bepalings en voorwaardes